Partîyê Çepgîrî yê Ewropa bi xurtî vera dewaya qefilnayîşî ya serê HDPyî weriştî payan ser. Partîya Çepe ya Almanya (Die Linke) û Partîya Komunîste ya Fransa (PCF) vera rejîmê dîktatorîye hîşyar kerd.
PCFyî pare kerd ke binkewtişê Garê ra dima bi seyan HDPyîjî tepişîyayîşî, şaredarîyê HDPyî ameyî xespkerdene û wekilîya Omer Faruk Gergerlîogluyî ameye betalkerdene. PCFyî ard ziwan ke AKp wazeno HDP biqefilno û verê partîyêka newîye zî bigêro le no kerdişê dîktatorîye yo.
PCFyî vat: ''Wextêkê winasênî de ke ekonomîya Tirkîya xirab a, Sûrîye, Lîbya, Iraq û Dengizê Sipî de Anqara bena sebebê şerî no kerdişê vera HDPyî awankerdişê dîktatorîye de safhayêka newîye dest pêkerde.''
PCFyî dewaya qefilnayîşî bi tûjî şermezar kerde û venga Fransa û Yewîya Ewropa da ke Erdoganî rê ambargo bikerê û paştî bidê hêzanê demokratîkan ê Tirkîya.
Die Linke zî bi xurtî vera dewaya qefilnayîşî nêrazîbîyayîşê xo mojna û vat: ''AKP û Erdogan partnerê xo yê raştgîrî MHPyî reyde xîret kenê ke elementanê demokratîkan ê peynîyan Tirkîya ra wedarê. Na dewa vera demokrasî derbêka newî ya ka HDP partîya pîle ya 3. ya Tirkîya ya.''
Die Linke venga Angela Merkel û hukmatê Almanya da ke herinda ke çekan biroşa Tirkîya wa nê sucanê hukmatê Tirkîya muhakeme bikero û Erdoganî rê teda bikero.
Die Linke vat: ''Eke hukmatê Almanya babeta heqan ê demokratîkan de cidî bibo Erdoganî rê tewirê xo mojneno, vera dewaya qefilnayîşî ya HDPyî tewirê xo mojneno û wazeno ke tepişteyê sîyasîyî vera bidîyê.''
